EIROPAS KOMISIJA Briselē, 14.10.2022 COM(2022) 527 final KOMISIJAS ZIŅOJUMS EIROPAS PARLAMENTAM UN PADOMEI COSME





Uzņēmumu konkurētspējas un MVU programma (2014–2020)



Uzraudzības ziņojums (2019)



Satura rādītājs 1. Ievads 2. Darbības un rezultāti 2019. gadā 2.1. Konkrētais mērķis A — piekļuve finansējumam COSME kapitāla instruments izaugsmei (EFG) COSME aizdevumu garantiju instruments Papildu pasākumi (apsekojumi, informācijas rīki, informatīvie materiāli un notikumi) 2.2. Konkrētais mērķis B — piekļuve tirgiem Eiropas Biznesa atbalsta tīkls Vienotā tirgus rīku stiprināšana, gatavojoties vienotās digitālās vārtejas ieviešanai un īstenošanai Projekta “ES MVU centrs Ķīnā” III posms Apmācība par MVU labvēlīgu politiku centralizēto iepirkumu struktūrās (CIS) 2.3. Konkrētais mērķis C — pamatnosacījumu un konkurētspējas uzlabošana Clusters Go International Ilgtspējīga mode un tūrisms MVU darbības pārskats, Eirobarometrs un citi pētījumi par MVU, jaunuzņēmumiem, augošajiem uzņēmumiem un uzņēmējdarbību MVU sūtņu tīkls un MVU asambleja Kampaņa EU Open for Business 2.4. Konkrētais mērķis D — uzņēmējdarbības un uzņēmējdarbības kultūras veicināšana

Programma “Erasmus jaunajiem uzņēmējiem” Sociālā uzņēmējdarbība un uzņēmumu sociālā atbildība 3. Atbalsta pasākumi un administratīvie izdevumi 4. Covid-19 krīzes ietekme uz projektu īstenošanu 5. Ieguldījums klimata politikas integrēšanas mērķa sasniegšanā 6. Ieguldījums ilgtspējīgas attīstības mērķu īstenošanā 7. Dzimumu līdztiesība 8. Secinājumi 9. Pielikums 1.Ievads COSME ir ES programma uzņēmumu, jo īpaši mazo un vidējo uzņēmumu (MVU), konkurētspējas palielināšanai. To izveidoja ar COSME regulu. Programmas pamatā ir 2007.–2013. gada Uzņēmējdarbības un inovāciju programma (EIP), kas tika izveidota saskaņā ar Konkurētspējas un inovāciju pamatprogrammu. Viens no tās mērķiem ir optimizēt saikni ar citām ES izdevumu programmām, kuras attiecas uz MVU. COSME nodrošina pievienoto vērtību, risinot transnacionālus jautājumus un tirgus nepilnības un šajā nolūkā pievēršoties četriem konkrētiem mērķiem: 1)uzlabot MVU piekļuvi finansējumam kapitāla un aizdevumu veidā (vismaz 60 % no kopējā budžeta); 2)uzlabot piekļuvi tirgiem Eiropas Savienībā un ārpus tās (21,5 %); 3)uzlabot pamatnosacījumus un konkurētspēju uzņēmumiem, to skaitā MVU (11 %); 4)veicināt uzņēmējdarbību (2,5 %). Programmā COSME uzmanība ir pievērsta arī saistītajām prioritātēm, kas ir izvirzītas stratēģijā “Eiropa 2020” (piemēram, palīdzēšana MVU izmantot priekšrocības, ko sniedz inovācija, piekļuve prasmēm un apmācībai, kā arī MVU loma sociālajā kohēzijā, ko tie var īstenot, atbalstot sociālo ekonomiku un konkrētas uzņēmēju mērķgrupas, piemēram, potenciālos jaunos uzņēmējus, gados jaunus uzņēmējus un sievietes uzņēmējas). Komisija 2017. gadā veica COSME starpposma izvērtējumu . Tika panākts 2019. gada darba programmas izpildes progress, īstenojot vienu no galvenajiem minētajā izvērtējumā izvirzītajiem ieteikumiem, proti, pievērst vairāk uzmanības vērienīgākiem, stratēģiskiem pasākumiem, vienlaikus saglabājot programmas elastīgumu jaunu ideju izmēģināšanai.

Papildus 28 ES dalībvalstīm COSME 2019. gadā piedalījās šādas valstis: Albānija, Armēnija, Bosnija un Hercegovina, Islande, Kosova, Melnkalne, Moldova, Serbija, Turcija, Ukraina un Ziemeļmaķedonija. Par COSME īstenošanu kopumā atbild Komisija. Programmas pirmo konkrēto mērķi īsteno, izmantojot finanšu instrumentus, kuru pārvaldību Komisija ir deleģējusi Eiropas Investīciju fondam (EIF). Ar programmas otro, trešo un ceturto mērķi saistīto pasākumu izpilde lielā mērā ir deleģēta Eiropas Inovācijas padomes un MVU izpildaģentūrai (EISMEA) (iepriekš šīs izpildaģentūras nosaukums bija Mazo un vidējo uzņēmumu izpildaģentūra jeb EASME). Atsevišķu analīzes un salīdzinošās novērtēšanas darbību netiešu pārvaldību veica arī starptautiskas organizācijas. Šajā ziņojumā ir sniegts pārskats par COSME budžeta izpildi 2019. gadā, kā noteikts COSME regulā. Tā kā daudzi projekti tiek īstenoti vairākus gadus un vairāku projektu īstenošanas ilgumu nācās pagarināt ar Covid-19 krīzi saistītu problēmu dēļ, ziņojuma publicēšana tika atlikta, lai tajā varētu iekļaut visaptverošākus rezultātus un datus. Ziņojumā ir aplūkoti arī atbalsta pasākumi un administratīvie izdevumi. 2.Darbības un rezultāti 2019. gadā Kopējais plānotais COSME budžets 2014.–2020. gadam (septiņiem gadiem) ir 2,3 miljardi EUR, ieskaitot administratīvās izmaksas. Tika plānots, ka finanšu saistības pakāpeniski palielināsies līdz 2020. gadam, kas ir programmas noslēguma gads. Komisija katru gadu apstiprināja gada darba programmu ar papildu atbalsta pasākumiem. COSME budžets tiek izpildīts, pamatojoties uz četrām budžeta pozīcijām ar apropriācijām, kas noteiktas attiecīgajā pārskatītajā finansēšanas lēmumā par 2019. gadu un finansēšanas lēmumā par atbalsta pasākumiem. Pieskaitot trešo valstu iemaksas, neizmantotās iepriekšējā plānošanas perioda apropriācijas un dažādus pārvedumus, 2019. gadam pieejamais budžets bija šāds: a) budžeta pozīcija 02 01 04 01 administratīvajiem izdevumiem: 4 910 505 EUR; b) budžeta pozīcija 02 01 06 01 EASME darbībai: 10 322 946 EUR; c) budžeta pozīcija 02 02 01 visiem pārējiem darbības izdevumiem: 141 873 965 EUR; d) budžeta pozīcija 02 02 02 darbības izdevumiem, kas saistīti ar piekļuvi finansējumam: 257 991 946 EUR. Atbalsta pasākumu finansēšanas lēmumā bija paredzēts ieguldījums 7 717 000 EUR apmērā, ko iekļāva ES 2019. gada vispārējā budžeta pozīcijā 02 02 01. EASME tika deleģēti vidēji 25 % COSME darbību, kas iekļautas darbības budžetā . Finanšu instrumentu īstenošana tika deleģēta EIF (sk. tālāk). Programmas COSME budžets 2019. gadam bija 448 099 362 EUR. No šā budžeta tika piešķirti kopumā 96 %, un vidējais maksājumu izpildes līmenis bija 90 %. 2.1. Konkrētais mērķis A — piekļuve finansējumam COSME regulā ir noteikts, ka vismaz 60 % no kopējā budžeta būtu jāpiešķir finanšu instrumentiem 2014.–2020. gadam. Finanšu instrumentiem 2014.–2020. gada plānošanas periodā tika piešķirti kopumā 1,6 miljardi EUR, kas ir mazliet vairāk nekā 60 % no kopējā COSME budžeta. Finanšu instrumentiem un papildu pasākumiem, ieskaitot EBTA un pārējo trešo valstu līdzdalību, 2019. gadā tika piešķirti 257 miljoni EUR. 216 miljoni EUR tika piešķirti aizdevumu garantiju mehānismam (LGF), un 39,7 miljoni EUR — kapitāla instrumentam izaugsmei (EFG). 2019. gadā 1,4 miljoni EUR tika piešķirti papildu pasākumiem, arī apsekojumam par MVU piekļuvi finansējumam (672 000 EUR), MVU informēšanai par piekļuvi ES finansējumam (175 000 EUR) un pētījuma par MVU nodokļu saistību izpildes izmaksām ES atjaunināšanai un papildināšanai (250 000 EUR).

COSME kapitāla instruments izaugsmei (EFG) COSME EFG ir paredzēts ieguldījumiem fondos, kas nodrošina riska kapitālu un mezanīna finansējumu MVU, kuri ir darbības paplašināšanas un izaugsmes posmā. EFG satvarā 2019. gadā tika parakstīti divi jauni fondu nolīgumi, līdz ar to 2019. gada beigās kopumā bija parakstīti 17 nolīgumi (arī četri, kuru izpildei ir izvirzīti konkrēti nosacījumi). No 2014. gada līdz 2019. gada beigām ES ir nodevusi finanšu starpniekiem kopumā 242 miljonus EUR. Vienpadsmit no minētajiem nolīgumiem ir saistīti ar izaugsmes un darbības paplašināšanas posma fondiem, un vēl seši — ar daudzpakāpju fondiem apvienojumā ar InnovFin kapitāla instrumentu agrīnajam posmam, kas ir izveidots programmas “Apvārsnis 2020” satvarā. COSME EFG ieguldīja arī Eiropas līmeņa riska kapitāla “fondu fonda” programmā (VentureEU), kas tika sākta 2017. gadā, lai novērstu trūkumus riska kapitāla finansējuma jomā ES. Par ieguldījumu VentureEU 2019. gadā ar fonda pārvaldnieku tika parakstīts līgums par 33 miljoniem EUR. Līdz 2019. gada 31. decembrim COSME EFG bija ieguldījis šajā instrumentā pavisam 53 miljonus EUR. Līdz 2019. gada 31. decembrim COSME EFG atbalstītie fondi bija ieguldījuši 660 miljonus EUR vairāk nekā 100 MVU 13 ES dalībvalstīs. No tiem 400 miljoni EUR ir ieguldīti vairāk nekā 50 MVU, kuri bija izaugsmes un darbības paplašināšanas posmā. Pēdējie divi rādītāji (400 miljoni EUR un 50 MVU) atbilst virzībai uz ilgtermiņa mērķu sasniegšanu. Pamatojoties uz izvirzīto mērķi par saistību īpatsvaru 1:5 un kopējo budžeta finansējumu 394 miljonu EUR apmērā 2014.–2020. gadam, bija plānots, ka COSME EFG darbības laikā vairāk nekā 200 MVU tiks nodrošināts riska kapitāls vismaz 2 miljardu EUR apmērā. Tādējādi kopumā tiktu ieguldīti gandrīz 3,8 miljardi EUR. 1. izcēlums. COSME EFG projekta piemērs — SilverCloud Health SilverCloud Health tika izveidots 2012. gadā kā atvasjaunuzņēmums, kura pamatā bija koledžā Trinity College Dublin un slimnīcā Mater University Hospital veiktie akadēmiskie un klīniskie pētījumi. Tam ir ilglaicīga pieredze iedarbīgu tiešsaistes risinājumu nodrošināšanā uzvedības veselības jomā, pievēršoties tādām problēmām kā depresija un trauksme; miegs un noturība; personiskās finanšu situācijas radīts stress un ēšanas traucējumi. Tas sadarbojas ar vairāk nekā 200 organizāciju dažādās uz pierādījumiem balstītās programmās un kopš 2012. gada ir palīdzējis vairāk nekā 200 000 pacientu. Lietojot uzņēmuma radīto platformu, 73 % pacientu pēc 6–8 nedēļām atzina būtiskus uzlabojumus. Ar EIF un ES atbalstu SilverCloud Health saņēma lielu kapitālieguldījumu no ACT Venture Capital. “Tas ļāva mums izvērst darbību. Mēs atvērām biroju ar pārdošanas nodaļu ASV. Tādējādi būtiski paplašinājām darbību un divkārt palielinājām personāla skaitu,” sacīja SilverCloud Health finanšu direktors Kevin Higgins. Nākotnē SilverCloud Health vēlas apvienot valkājamo ierīču izmantošanu ar platformā pieejamo atbalstu, lai sniegtu vēl labākus garīgās veselības pakalpojumus. Atjaunināts 2020. gada novembrī. COSME aizdevumu garantiju instruments Līdz 2019. gada beigām COSME aizdevumu garantiju instruments (LGF) bija sniedzis finanšu atbalstu gandrīz 32 miljardu EUR apmērā vairāk nekā 553 000 MVU 32 valstīs. Pieejamie dati rāda, ka COSME LGF jo īpaši atbalsta mazākus un nesen dibinātus MVU, kam ir grūtāk iegūt nepieciešamo finansējumu. Aptuveni 90 % no finansējumu saņēmušajiem MVU nodarbina ne vairāk par 10 darbiniekiem, un gandrīz 50 % bija jaunuzņēmumi. Praksē COSME LGF darbības ietekme ievērojami pārsniedz MVU tieši atvēlētā finansējuma apmēru. Tas arī pamudināja šos MVU veikt papildu ieguldījumus apmērā, kas atbilst 21–29 % no summas, ko tie saņēma ar LGF starpniecību. Saskaņā ar aplēsēm ieguldījumi, ko uzņēmumi veica šo garantiju rezultātā, līdz 2019. gada beigām ir sasnieguši gandrīz 39,7 miljardus EUR. COSME LGF arī saņēma papildu finanšu līdzekļus no Eiropas Stratēģisko investīciju fonda, kas līdz 2019. gada beigām palielināja tā riska uzņemšanās spēju par 1,3 miljardiem EUR. Šie papildu līdzekļi tika izmantoti dažādām vajadzībām, arī digitalizācijas izmēģinājuma projekta sākšanai 2019. gadā, lai finanšu starpnieki varētu sniegt MVU plašāku un visaptverošāku atbalstu kredītfinansējuma iegūšanā digitālās pārkārtošanās nolūkiem. 2. izcēlums. COSME LGF projekta piemērs — Gustav, pārtikas ražošana Gustav ir Igaunijas uzņēmums, kas specializējas konditorejas izstrādājumu ražošanā uz vietas, izmantojot svaigus, vietējus produktus. Tas pārdod savus produktus, kuri izceļas ar īpašu dekorējumu, uzņēmumam piederošās kafejnīcās un arī ārējiem mazumtirgotājiem. Gustav sekmīgi auga un attīstījās, taču reizēm saskārās arī ar problēmām, jo īpaši saistībā ar darbības paplašināšanu starptautiskā mērogā. Uzņēmuma vadība nolēma, ka labs potenciālais tirgus būtu Somija, bet tur būtu jāizveido jaunas ražotnes, lai varētu ievērot uzņēmuma politiku, kas paredz, ka pārdodamajiem produktiem jābūt izgatavotiem ne vairāk kā 22 stundas iepriekš. Pateicoties ES garantētam aizņēmumam no Swedbank, ko EIF garantēja saskaņā ar COSME LGF un Investīciju plānu Eiropai, Gustav varēja iegādāties iekārtas un nodrošināt telpas, kas tam bija nepieciešamas, lai sekmīgi sāktu uzņēmējdarbību Somijā. Patlaban uzņēmums ir izvirzījis mērķi paplašināt mazumtirdzniecības vietu un ražotņu skaitu Igaunijā un visā Eiropā. Papildu pasākumi (apsekojumi, informācijas rīki, informatīvie materiāli un notikumi) Apsekojums SAFE par uzņēmumu piekļuvi finansējumam sniedz informāciju par MVU finanšu stāvokli, finansējuma vajadzībām, piekļuvi finansējumam un vēlmēm. Tas ļoti noder uz gūtajām atziņām balstītas politikas veidošanā ES līmenī, un to izmanto arī dalībvalstis, analītiķi, akadēmiskās aprindas un citi. Pavisam 18 159 uzņēmumu 36 valstīs tika apsekoti 2019. gadā. Komisija turpināja atjaunināt un ieteikt izmantošanai tīmekļa vietni http://www.access2finance.eu , kas viegli uztveramā veidā sniedz MVU informāciju par to, kā piekļūt ES finanšu instrumentiem, tajā skaitā finanšu starpnieku kontaktinformāciju. Vietnē ir sniegta informācija par 12 ES programmām 42 valstīs, arī par programmām, kas attiecas uz tīru tehnoloģiju, klimata aizsardzību un sieviešu vadītiem uzņēmumiem. Tika publicēti arī dažādi informatīvie materiāli, to skaitā brošūra, kurā sīki aprakstīti MVU ieguvumi no COSME finanšu instrumentiem, un brošūra par iespējām, ko finanšu tehnoloģijas (FinTech) paver MVU.

Komerceņģeļu ieguldījumu samits 2019. gada novembrī pulcēja 300 ieinteresēto personu, kuras izmantoja šo iespēju, lai apspriestu politikas iniciatīvas tādās jomās kā klimata aizsardzība, vides aizsardzība un dzimumu līdzsvars un piedalītos partneru piemeklēšanas pasākumos. Dalībnieku atsauksmes bija ļoti pozitīvas. 2019. gada oktobrī notika sekmīgs darbseminārs par FinTech un alternatīviem finansēšanas veidiem. 2.2. Konkrētais mērķis B — piekļuve tirgiem COSME regulā ir noteikts, ka 21,5 % no kopējā budžeta 2014.–2020. gadam būtu jāparedz tirgu pieejamības atvieglošanai. Šim konkrētajam mērķim 2019. gadā tika piešķirti pavisam 64 miljoni EUR. Eiropas Biznesa atbalsta tīkls Eiropas Biznesa atbalsta tīkls (EEN) nodrošina kvalitatīvu atbalstu MVU saistībā ar inovācijām, partneru piesaistīšanu un internacionalizāciju, šādi veicinot MVU izaugsmi, noturību un konkurētspēju. Tīkls darbojās visās 28 ES dalībvalstīs un pārējās valstīs, kuras piedalās programmā COSME. EEN darbības izvēršanas pakalpojumi ir kļuvuši par pamatpakalpojumu, nodrošinot specializētu atbalstu jaunizveidotiem Eiropas MVU ar lielu izaugsmes potenciālu. Tīkls arī sāka veikt priekšdarbus, lai varētu sniegt MVU atbalsta pakalpojumus saistībā ar ilgtspēju un digitalizāciju. Covid-19 krīzes laikā EEN pierādīja, ka spēj pielāgot savus pakalpojumus, lai palīdzētu MVU risināt jaunās problēmas un izmantot jaunās iespējas. Patlaban tas ļoti aktīvi palīdz MVU reaģēt uz vērtības ķēdes pārrāvumiem un stiprināt noturību. EEN darbību (līdzfinansētu no 2019. gada budžeta) rezultāti 2020. gadā: ·EEN nodrošināja informāciju, konsultācijas un atbalsta pakalpojumus 231 774 MVU; ·EEN partnerības pakalpojumi palīdzēja klientiem (MVU) no visām tīkla valstīm 2020. gadā noslēgt vairāk nekā 2700 starptautisku partnerības nolīgumu ar ārvalstu uzņēmumiem; ·EEN konsultatīvā atbalsta pakalpojumi palīdzēja uzlabot konkurētspēju un inovācijas Eiropas līmenī aptuveni 2137 klientiem gadā; ·EEN digitālos pakalpojumus izmantoja 14,1 miljons MVU. Apsekojumā, kas tika veikts 2021. gada pavasarī, tika konstatēts, ka klienti ir ļoti apmierināti ar 2019. un 2020. gadā saņemto EEN pakalpojumu kvalitāti. 94 % respondentu atzina, ka ieteiktu EEN pakalpojumus citiem. 90 % klientu, kuri saņēma EEN padziļinātos konsultāciju pakalpojumus, uzskata, ka sadarbība ar EEN veicinās tirgus uzlabošanos. GROW ĢD un EASME sadarbojās ar vairākām ES programmām EEN pārvaldībai un darbības aktivizēšanai, tajā skaitā saistībā ar apmācību, pasākumiem un paraugprakses apmaiņu EEN nozaru un tematiskajās grupās. Tie arī veicināja sadarbību starp EEN dalībniekiem un struktūrfondu iestādēm. Izmantojot līdzfinansējumu no programmas “Apvārsnis 2020” / Eiropas Inovācijas padomes, EEN sniedza arī ar inovāciju saistītus pakalpojumus ārpus COSME dotāciju nolīgumu darbības jomas. 3. izcēlums. EEN veiksmes stāsts — OiOi OiOi ir neliels Somijas uzņēmums, kas izvieto skārienekrānus uz jebkādām virsmām, arī sniega, ledus un akmens. EEN nodaļa Turku pilsētā ir atbalstījusi to jau kopš uzņēmuma dibināšanas 2010. gadā. OiOi displeji ir uzstādīti visdažādākajās vietās — rotaļu laukumos, tirdzniecības centros, zinātnes centros, iekštelpu sporta centros, slimnīcās un skolās. Daži atrodas arī īpaši nozīmīgās vietās, piemēram, Helsinku lidostā. OiOi sekmīgi darbojās Somijā, bet saskārās ar problēmām, plānojot darbības paplašināšanu starptautiskā mērogā. Tam bija nepieciešamas arī ekspertu konsultācijas par iespējām, sakaru veidošanu un jauniem paņēmieniem starptautisku darījuma attiecību veidošanā. EEN Turku nodaļa sniedza OiOi iespēju piedalīties partnerību veidošanas pasākumos dažādās valstīs un nodrošināja citus ar starptautisku partnerattiecību izveidi saistītus pakalpojumus, kā arī konsultācijas par finansējumu. EEN atbalsts ir patiešām ietekmējis OiOi uzņēmējdarbību. “Mēs dubultojām gada apgrozījumu un pieņēmām darbā vairāk programmētāju,” sacīja OiOi izpilddirektors un dibinātājs Sami Kämppi. “Mēs esam nozares līderi Somijā un esam arī sekmīgi paplašinājuši darbību Eiropā un citviet, arī Ķīnā.” Viņš apstiprināja, ka plāno izmantot EEN pakalpojumus arī turpmāk. Vienotā tirgus rīku stiprināšana, gatavojoties vienotās digitālās vārtejas ieviešanai un īstenošanai Vienotā digitālā vārteja (VDV) ir vērienīga publisko pakalpojumu digitalizēšanas programma. Tā nodrošinās, lai informācija par tiesībām vienotajā tirgū un par ES un valstu noteikumiem, tajā skaitā vienotā tirgus procedūrām, palīdzības pakalpojumiem, kā arī par iespēju sniegt atsauksmes būtu pilnīgi pieejama pāri robežām. To izmanto gan plašāka sabiedrība, gan uzņēmumi. Programma COSME atbalsta šādus pasākumus VDV ieviešanai nepieciešamo rīku stiprināšanai: ·portāla Your Europe (šo platformu izmantos VDV mitināšanai) satura un funkciju paplašināšana;

·administratīva rīka (infopaneļa) izstrāde dalībvalstu koordinatoriem; ·pasākumi visu nepieciešamo IT funkciju integrēšanai. Pateicoties sekmīgai šo darbu pabeigšanai, VDV sāka darboties plānotajā datumā — 2020. gada 12. decembrī. Projekta “ES MVU centrs Ķīnā” III posms Projekta “ES MVU centrs Ķīnā” III posms nodrošina virkni pakalpojumu, lai palīdzētu ES uzņēmumiem novērtēt to gatavību ienākšanai Ķīnas tirgū. Tas arī palīdz stiprināt ES uzņēmēju kopienas interešu aizstāvību un uzlabot sadarbību un paraugprakses apmaiņu starp uzņēmumu apvienībām ES, valsts un reģionālā līmenī, kas noderēs ES uzņēmumiem, kuri plāno sākt uzņēmējdarbību Ķīnā. Kā aprakstīts 4. punktā tālāk, šā projekta īstenošanu ietekmēja Covid-19 krīze, tāpēc pakalpojumi un mērķrādītāji bija jāpielāgo. Projekta darbības atjaunošana norit sekmīgi. Viens no svarīgākajiem īstenotajiem nodevumiem ir pašnovērtējuma rīks, ar ko Eiropas MVU var jau iepriekš novērtēt savu gatavību izvērst klātbūtni Ķīnas tirgū. Apmācība par MVU labvēlīgu politiku centralizēto iepirkumu struktūrās (CIS) Šis pasākums stiprina CIS personāla spējas un palīdz tiem atvieglot iepirkuma procedūru pieejamību MVU. Tajā var piedalīties CIS no ES un pārējām valstīm, kuras piedalās programmā COSME. Priekšroka tiek dota CIS no valstīm ar strukturāli vāju vai nesen izveidotu iepirkuma sistēmu. Tiešsaistes un klātienes apmācībā piedalās 34 dalībnieki. Projekts turpinājās līdz 2022. gada maijam. 2.3. Konkrētais mērķis C — pamatnosacījumu un konkurētspējas uzlabošana COSME regulā ir noteikts, ka aptuveni 11 % no kopējā budžeta 2014.–2020. gadam būtu jāparedz pamatnosacījumu un konkurētspējas uzlabošanai. Šā mērķa īstenošanai 2019. gadā tika piešķirti 32 miljoni EUR. Clusters Go International Pasākums Clusters Go International atbalstīja ES stratēģisko uzņēmumu kopu partnerību izveidi, lai izstrādātu un īstenotu stratēģijas starptautiskai uzņēmumu kopu sadarbībai ar trešām valstīm. Uzaicinājums tika publicēts 2019. gada septembrī, bet projektu sākšanu aizkavēja pandēmijas laikā ieviestie ceļošanas un saskarsmes ierobežojumi. Koordinatori pielāgoja darbības un lūdza piešķirt termiņu pagarinājumu, un patlaban projekti tiek īstenoti ar pozitīviem rezultātiem. Piemēram, konsorcijs PIMAP+ plānotā klātienes pasākuma vietā sarīkoja ļoti sekmīgu virtuālu inovācijas forumu, kas piesaistīja aptuveni 640 000 dalībnieku. Konsorcijs FASCINATE vienojās par starptautisku internacionalizācijas stratēģiju, parakstīja 11 sadarbības nolīgumus ar stratēģiskiem partneriem Kanādā, Japānā un ASV un nodrošināja apmācību par gatavību internacionalizācijai 82 MVU, kuri darbojas modes nozarē. Ilgtspējīga mode un tūrisms Pašlaik īstenojamo 2019. gada darba programmā iekļauto projektu par ilgtspējīgu un apritīgu modes nozari mērķis ir paātrināt un izvērst inovācijas, lai atbalstītu nozari pārejā uz aprites ekonomiku un ilgtspēju visos vērtību ķēdes posmos. Četri pašreizējie projekti sniedz tiešu atbalstu, lai būtu iespējams paātrināti īstenot aptuveni 120 daudzsološu ideju par ilgtspējīgu uzņēmējdarbību, kam piemīt augsts inovācijas potenciāls. Plašāku informāciju sk.: https://nextextilegeneration.eu . Tiek īstenoti arī projekti MVU ilgtspējas uzlabošanai tūrisma nozarē, stiprinot to spējas un prasmes apgūt un ieviest ilgtspējas risinājumus. Projektos iesaistītie MVU piedalās apmācībā, mācību braucienos un saņem atbalstu pārrobežu un starpnozaru sadarbībai. Konkrētie ieguvumi no šādas dalības būs resursu ietaupījums, ilgtspējas sertifikāta iegūšana un uzlabota spēja pielāgoties jaunām tendencēm, problēmām un iespējām. COSME 2019. gada darba programmā bija iekļauti un tiek īstenoti seši projekti, kuros piedalās 50 atbalsta saņēmēju no 20 valstīm. MVU darbības pārskats, Eirobarometrs un citi pētījumi par MVU, jaunuzņēmumiem, augošajiem uzņēmumiem un uzņēmējdarbību

MVU darbības pārskats ir viens no Komisijas galvenajiem rīkiem, ar ko pārrauga un novērtē valstu ikgadējo progresu Mazās uzņēmējdarbības akta (SBA) un SBA rīcības plāna īstenošanā. Ikgadējais ziņojums par MVU un valstu faktu lapas sniedz visaptverošu informāciju par MVU darbību un uzņēmējdarbības vidi ES un pārējās partnervalstīs (arī par resursefektivitāti un ekoproduktiem). Viens no svarīgākajiem tematiem, kas bija aplūkoti MVU darbības pārskatā par 2020. gadu (finansēts no 2019. gada budžeta), bija Covid-19 pandēmijas ietekme uz MVU Eiropas Savienībā. Eirobarometra pētījums par MVU, jaunuzņēmumiem, augošajiem uzņēmumiem un uzņēmējdarbību (publicēts 2020. gada augustā) bija viens no nozīmīgākajiem pētījumiem šajā jomā un sniedza noderīgu informāciju par šādiem uzņēmumiem Eiropas Savienībā un problēmām, ar ko tie saskaras. Gan MVU darbības pārskats, gan Eirobarometra pētījums sniedza datus, kas noder Eiropas pusgada procesā, valsts atveseļošanas plānu izstrādē un citu uz gūtajām atziņām balstītu politikas virzienu veidošanā. ESAO īstenoja izmēģinājuma projektu par to, kā realizēt MVU izaugsmes potenciālu. Tas sniedza būtiskas jaunas atziņas, arī par galvenajiem faktoriem, kuri veicina vai kavē uzņēmumu izaugsmi. Tajā ir arīdzan sniegts apraksts par gandrīz 1200 attiecīgiem politikas virzieniem un 400 iestāžu 38 ESAO dalībvalstīs. Eiropas jaunuzņēmumu apskats (European Startup Monitor) par 2019. gadu (publicēts 2020. gada aprīlī un finansēts no 2019. gada budžeta) ir mazāka apmēra pētījums, kas sniedz noderīgus, no jaunuzņēmumu dibinātājiem iegūtus datus un politikas ieteikumus. MVU sūtņu tīkls un MVU asambleja No 2019. gada budžeta tika finansētas četras MVU sūtņu (dalībvalstu valdības pārstāvju) tīkla sanāksmes, kas notika 2019. gadā, un MVU asamblejas sanāksme 2019. gada novembrī Helsinkos, kurā piedalījās 457 delegāti. Diskusijas šo sanāksmju laikā veicināja politikas pasākumu, piemēram, MVU stratēģijas, izstrādi. Kampaņa EU Open for Business 2015.–2020. gada kampaņas EU Open for Business mērķis ir sniegt plašākam MVU īpašnieku un vadītāju lokam informāciju par vienotā tirgus piedāvātajām iespējām un tiesībām, ES atbalsta tīkliem, piemēram, EEN, un tiešsaistes rīkiem. 2020. gada kampaņa (iekļauta COSME 2019. gada darba programmā) tika īstenota Beļģijā, Luksemburgā, Maltā, Nīderlandē un Slovākijā, un tās tvērums tika paplašināts, lai sniegtu informāciju par ES konsultāciju pakalpojumiem, rīkiem un finansiālo atbalstu, kas ir paredzēts MVU saistībā ar Covid-19 pandēmiju. 2.4. Konkrētais mērķis D — uzņēmējdarbības un uzņēmējdarbības kultūras veicināšana COSME regulā ir noteikts, ka 2,5 % no kopējā budžeta 2014.–2020. gadam būtu jāparedz uzņēmējdarbības un uzņēmējdarbības kultūras veicināšanai. Programma “Erasmus jaunajiem uzņēmējiem” Programma “Erasmus jaunajiem uzņēmējiem” (EYE) sniedz potenciālajiem vai jaunajiem uzņēmējiem iespēju sadarboties ar pieredzējušu uzņēmēju citā COSME dalībvalstī. Šāda veida apmaiņas projektos vērtīgas atziņas un pieredzi gūst abi uzņēmēji. COSME piešķir dotācijas starpniekorganizāciju konsorcijiem, kuri piesaista uzņēmējus un piemeklē tiem partnerus. EYE programmā 2019. gadā tika organizēti 1336 šāda veida pieredzes apmaiņas projekti . Ar Covid-19 krīzi saistītu iemeslu dēļ 2020. gadā šis skaitlis saruka līdz 837. Tika veikti atbilstoši pasākumi, lai Covid‑19 skartie projekti atsāktu darboties (sk. 4. punktu). 90 % dalībnieku atzina dalību projektā par sekmīgu. Programmas “Erasmus jaunajiem uzņēmējiem” veiksmes stāsts Nabil Chelaouaou (jaunais uzņēmējs, Green Farm, Itālija) un Carlos Rubio María (La Bardal, Spānija) Nabil Chelaouaou bija jaunais uzņēmējs, kurš bija sācis veidot Green Farm jeb uzņēmējdarbības projektu svaigu un veselīgu dārzeņu ražošanai. Viņam ļoti noderēja EYE programmā organizētā pieredzes apmaiņa ar pieredzējušo uzņēmēju Carlos Rubio María, kas vada lauku apvidu atjaunošanas un līdzdalīgas pārvaldības projektu La Bardal. Pieredzes un zināšanu apmaiņa par reģeneratīvo lauksaimniecību un to, kā labāk izmantot dabas resursus un praksi, lai tieši un pozitīvi ietekmētu sabiedrību un klimata pārmaiņas, nāca par labu abiem projekta dalībniekiem. Sīkāka informācija: https://www.erasmus-entrepreneurs.eu/page.php?cid=09&id=959 . Sociālā uzņēmējdarbība un uzņēmumu sociālā atbildība Izmantojot COSME finansējumu, ESAO ir sagatavojusi rokasgrāmatu, lai palīdzētu politikas veidotājiem izstrādāt un uzlabot tiesisko regulējumu sociālo uzņēmumu attīstībai. Tā tika prezentēta 70 politikas veidotājiem pasākumā 2022. gada 28. aprīlī. Tiek īstenots arī pasākums, lai novērtētu uzņēmumu sociālās atbildības (USA) īstenošanas līmeni, apkopotu informāciju par valsts līmeņa atbalsta pasākumiem un paraugpraksi un piedāvātu ieteikumus par iedarbīgiem mehānismiem, kas veicinātu USA / atbildīgu uzņēmējdarbību. 3.Atbalsta pasākumi un administratīvie izdevumi COSME atbalsta pasākumi tika finansēti no budžeta pozīcijas 02 02 01. Atbalsta pasākumiem 2019. gadā tika piešķirti 7,7 miljoni EUR.

Tika organizētas konferences un sanāksmes ar ieinteresētajām personām, lai apspriestu problēmas, ar kurām saskaras dažādas rūpniecības nozares. Tika atbalstīti dažādi pasākumi, to skaitā analītiskais darbs, piemēram, pētījumi politikas veidošanas atvieglošanai un informācijas rīki, kas sniedz MVU praktisku atbalstu. Pētījums par aprites ekonomikas principiem ēku projektēšanā tika pabeigts 2021. gada sākumā un sniedza noderīgus politikas ieteikumus ES līmenī, pamatojoties uz valsts un reģionālo politikas iniciatīvu rūpīgu analīzi un to iespējamās ietekmes kvalitatīvu novērtējumu. Šie ieteikumi tika ņemti vērā priekšlikumos par ES ēku un būvizstrādājumu energosnieguma tiesību aktu pārskatīšanu, kā arī citu tiesību aktu pārskatīšanas procesā. Tiešsaistes pasākums Data 4 Healthy Recovery Hackathon 2021. gada 18.–20. jūnijā sniedza uzņēmumiem un rūpniecības nozares ieinteresētajām personām iespēju apzināt problēmas zaļās un digitālās (divējādās) pārkārtošanās īstenošanā un kopīgi izstrādāt iespējamos risinājumus. Divpadsmit labākās komandas arī apguva akselerācijas programmu, kuras mērķis bija palīdzēt dalībniekiem pilnveidot to idejas un uzlabot gatavību to laišanai tirgū. Tika veikts pētījums par Eiropas strukturālo un investīciju fondu (ESI fondu) atbalstu darbībām, kas ir saistītas ar aizsardzību un divējāda lietojuma precēm, kurš ietvēra iepriekšējo projektu sīku kartēšanu un apkopojumu, informāciju par ESI fondu satvaru 2021.–2027. gadam, brošūru MVU vajadzībām, kā arī secinājumus un atziņas par to, kā atbalstīt MVU dalību. Pētījums tika prezentēts nozares pārstāvjiem darbseminārā 2021. gada 19. janvārī. ES Palīdzības dienesta intelektuālā īpašuma jautājumos un četru starptautisko palīdzības dienestu intelektuālā īpašuma jautājumos saturs tika iekļauts Eiropas Komisijas galvenajā tīmekļa vietnē (Europa) kā vienotās digitālās vārtejas pakalpojuma sastāvdaļa. Administratīvie izdevumi 2019. gadā veidoja 3 % no budžeta. Šī summa sedza izdevumus par ekspertu sanāksmēm, informācijas un komunikācijas pasākumiem, kā arī Komisijas (GROW ĢD) izdevumus 2,2 miljonu EUR apmērā saistībā ar IT tīkliem un citu tehnisko un administratīvo palīdzību. EASME darbības budžets bija 9,9 miljoni EUR. 4.Covid-19 krīzes ietekme uz projektu īstenošanu Daudzus no COSME 2019. gada darba programmā iekļautajiem projektiem bija paredzēts sākt īstenot vai tie jau bija sākušies, kad iestājās Covid-19 krīze. Tā nenovēršami apgrūtināja šo projektu īstenošanu. Taču krīze pavēra arī pozitīvas iespējas, piemēram, iespēju pārorientēt pasākumus, lai palīdzētu uzņēmumiem reaģēt uz ārkārtas problēmām, kas tiem tagad bija radušās, un uzlabotu to noturību nākotnē. COSME pasākumu un projektu pārorientēšana, lai palīdzētu uzņēmumiem pārvarēt Covid-19 krīzi Sākoties Covid-19 krīzei, EEN ātri un elastīgi pielāgojās uzņēmumu mainīgajām vajadzībām. EEN palīdzēja MVU risināt piegādes ķēžu traucējumus un atrast komercdarbības un tehnoloģiju partnerus uzņēmējdarbības pārorientēšanai (piemēram, pāriet uz individuālo aizsardzības līdzekļu vai citu veselības aprūpes produktu ražošanu). EEN arī palīdzēja uzņēmumiem izpildīt krīzes izraisīto vajadzību ieviest revolucionāru inovāciju un pārmaiņu vadību un stiprināt to noturību. Citi nozīmīgi pakalpojumi ietvēra EEN konsultācijas par vienotā tirgus jauno šķēršļu un ierobežojumu pārvarēšanu, kā arī konsultācijas par piekļuvi finansējumam. 85 % EEN klientu bija apmierināti vai ļoti apmierināti ar atbalstu, ko EEN sniedza krīzes laikā. MVU 2020. gada darbības pārskata (finansēts no 2019. gada budžeta) tvērums tika mainīts, pievēršoties pandēmijas ietekmei uz MVU Eiropas Savienībā 2020. gadā un to gaidāmajiem rezultātiem 2021. gadā. Pārskats sniedza noderīgus datus, kas atvieglos Eiropas atveseļošanas plāna īstenošanu. Pasākums Data 4 Healthy Recovery Hackathon 2021. gada jūnijā (sk. atbalsta pasākumus 3. punktā iepriekš) bija sekmīgs, lai arī to jau no paša sākuma ietekmēja Covid-19 krīze. Tas tika pārveidots par tiešsaistes pasākumu, un īpaši pielāgotais mentorēšanas pakalpojums, kas, reaģējot uz krīzi, tika pievienots cita nodevuma vietā, izrādījās rezultatīvs un palīdzēja hakatona komandām pilnveidot idejas un tuvināt brīdi, kad tās varēs laist tirgū. Covid-19 krīzes ietekme uz COSME projektu īstenošanu Sākotnēji krīze būtiski ietekmēja daudzus no COSME 2019. gada darba programmā iekļautajiem projektiem, jo īpaši gadījumos, kad nodevumu sagatavošanai vai dotācijas nolīgumā aprakstītās pakalpojumu izpildes pieejas īstenošanai bija nepieciešama saskarsme klātienē. Kad vien iespējams, klātienes pasākumi tika pārveidoti par tiešsaistes pasākumiem. Daudzu projektu izpildes grafiki bija jāpārplāno, lai paredzētu vairāk laika mērķrādītāju sasniegšanai. Arī citi nodevumi tika pielāgoti krīzes apstākļiem. Tālāk sniegtie piemēri parāda, kā krīze ietekmēja projektus un kādi pasākumi tika veikti, lai tos tomēr īstenotu. ·ES MVU centra Ķīnā (COSME 2019. gada programmā paredzēts pasākums) darbību būtiski apgrūtināja ceļošanas ierobežojumi, stingri sanitārie pasākumi Ķīnā un citas ar Covid-19 saistītas problēmas. Konsorcijs proaktīvi meklēja risinājumus šo sarežģījumu pārvarēšanai. Vienojoties ar EASME un Komisiju, pakalpojumus pielāgoja krīzes situācijai. Tomēr dažos gadījumos šīs pārmaiņas (piemēram, pāreja uz virtuāliem pasākumiem) neļāva pilnīgi realizēt projekta potenciālu (minētajā piemērā tīmekļsemināri bija pieprasīti, taču uzņēmumu attieksme pret attālināti organizētiem partneru piemeklēšanas pasākumiem bija atturīga). Projektu īstenošanas termiņš tika pagarināts, lai atbalsta saņēmējiem būtu pietiekami daudz laika sasniegt mērķrādītājus. ·No 2019. gada budžeta finansētos programmas “Erasmus jaunajiem uzņēmējiem” starpniekorganizāciju projektus, kuru īstenošana sākās 2020. februārī, nopietni ietekmēja Covid‑19 krīze. Tika piešķirti līgumu pagarinājumi un pielāgotas darbības (piemēram, palielinot attālinātas saskarsmes iespēju piedāvājumu). Aizkavēto projektu darbības atjaunošana norit sekmīgi. 2019. gada uzaicinājuma projektos starp jaunajiem un pieredzējušajiem uzņēmējiem organizēto apmaiņas projektu skaits ir palielinājies no 871 projektiem 2022. martā līdz 967 projektiem 2022. gada maijā. Šādā tempā būs iespējams sasniegt projekta noslēguma galīgo mērķrādītāju —1969 apmaiņas projektus. Covid-19 krīze skāra arī daudzus no Clusters Go International projektiem, kas ir iekļauti COSME 2019. gada darba programmā. Ceļošanas ierobežojumi un sanitārie pasākumi sarežģīja vai padarīja pilnīgi neiespējamas projektos paredzētās faktu vākšanas misijas, pasākumus un uzņēmēju saskarsmi. Tas apgrūtināja rezultātu sasniegšanu. Kad vien iespējams, darbības tika pielāgotas un termiņi pārplānoti. Konsorciji arī atrada alternatīvas ceļošanai, konkrētāk — mērķa valstīs ārpus ES atrada partnerus, kuri palīdzēja veikt priekšdarbus pirms sanāksmēm ar galvenajām ieinteresētajām personām. Dažādu projektu dalībnieki arī sadarbojās, lai risinātu kopīgas problēmas un organizētu kopīgus pasākumus. Šīs darbības īstenošana ir atsākusies. 5.Ieguldījums klimata politikas integrēšanas mērķa sasniegšanā Programmas COSME īstenošanas gaitā tiek uzsvērts, ka uzņēmumiem ir jāpielāgojas pret klimata pārmaiņām noturīgai, resursefektīvai un energoefektīvai ekonomikai ar zemu oglekļa emisiju līmeni. Ir aplēsts, ka programmas ieguldījums klimata politikas integrēšanas mērķī, kas ir izvirzīts visām Komisijas programmām (kopumā 20 % no ES budžeta 2014.–2020. gadam), ir 21,7 miljoni EUR (5 % no finanšu piešķīruma 2019. gadā). Vairumam COSME pasākumu netiek aprēķināts to precīzs ieguldījums klimata politikas integrēšanā, bet daudzos projektos un pasākumos uzmanība tiek pievērsta arī klimata mērķiem. Līdz 2019. gada 31. decembrim COSME Kapitāla instruments izaugsmei bija ieguldījis 6,7 miljonus EUR riska kapitāla fondā, kura darbība ir vērsta uz tīrajām tehnoloģijām. Tas veicināja ieguldījumus vairāk nekā 51 miljona apmērā MVU, kuri darbojas enerģētikas un vides nozarē.

EEN palīdz MVU risināt ar klimatu saistītas problēmas dažādos veidos. Piemēram, palīdzot tiem izmantot inovāciju energoefektivitātes un resursefektivitātes uzlabošanai, šajā nolūkā mazinot atkritumu daudzumu un enerģijas patēriņu, kas ļauj tiem samazināt savu CO2 pēdu. Tīklam ir arī nozaru un tematiskās grupas, kas ir veltītas ilgtspējīgai būvniecībai, saprātīgajai enerģijai, videi un aprites ekonomikai. Vairāk nekā 200 EEN ekspertu — uzņēmējdarbības konsultantu — specialitāte ir ar klimatu saistīti jautājumi, piemēram, aprites ekonomika, saprātīga enerģija, ilgtspējīga būvniecība un zaļās tehnoloģijas. Iniciatīva Intelligent Cities Challenge (ICC) uzsver Eiropas zaļajā kursā ietverto apņemšanos izpildes nozīmi un sniedz pilsētām norādījumus un atbalstu vietējo zaļo kursu īstenošanā un atbalsta nodrošināšanā vietējiem uzņēmumiem, kuri veic divējādo — zaļo un digitālo — pārkārtošanos, tādējādi veicinot pārkārtošanos uz digitalizētu, pakalpojumorientētu, mazoglekļa aprites ekonomiku. Tā arī palīdz pilsētām atbalstīt darbvietu radīšanu, pārkvalifikāciju, pilsonisko līdzdalību un labbūtību. Pilsētas un reģioni, kuri piedalās iniciatīvā, saņem dažādu veidu atbalstu, tajā skaitā apmācību, norādījumus un metodiku. Iniciatīvas sadaļā “Zaļā ekonomika un vietējie zaļie kursi” 37 pilsētas ir izstrādājušas ceļvežus pavisam 71 risinājuma īstenošanai. ICC arī mudina pilsētas rādīt piemēru transporta, loģistikas un ēku dekarbonizācijā, pārejot uz zaļo un sociālo iepirkumu un pilsētplānošanu. Pasākuma “Inovācijas paātrināšana un izvēršana apritīgai modes nozarei” satvarā tiek īstenoti četri projekti, kas atbalsta aptuveni 120 daudzsološu uzņēmējdarbības ideju izvēršanu attiecībā uz ilgtspējīgu un apritīgu modi (šīs idejas saistās ar inovatīvu izmantojumu, ražojumiem, procesiem vai idejām). Tiek nodrošināta arī izvēršanai nepieciešamo spēju veidošana, kā arī tehniskais un finansiālais atbalsts. Viens no šiem projektiem ir CircularInnoBooster, kura gaitā ir izveidots CirCoAX (apritīgumam veltīts kopdarbīgs un sadarbīgs kopizstrādes akselerators), veikta tirgus analīze un sagatavots ziņojums par galvenajām juridiskajām problēmām, ar ko tekstilrūpniecība saskaras ceļā uz ilgtspējas uzlabošanu. Kā minēts iepriekš, pētījumā par aprites ekonomikas principiem ēku projektēšanā izvirzītie ieteikumi tika ņemti vērā priekšlikumos par ES tiesību aktu pārskatīšanu nolūkā veicināt klimata mērķu sasniegšanu (jo īpaši priekšlikumā par Ēku energosnieguma direktīvas pārskatīšanu). Īstenojot pasākumu “MVU par apritīgu plastmasu”, tika sniegti norādījumi par to, kā mazināt plastmasas ražošanas cikla ietekmi uz vidi . Aprites ekonomikai, energoefektivitātei un ilgtspējai ir veltītas arī vairākas Eiropas būvniecības nozares novērošanas centra publikācijas, to skaitā analītiskais ziņojums par mājokļu pieejamību un ilgtspēju . Eiropas Resursefektivitātes zināšanu centrs ir MVU un MVU praktiķu galvenais atsauces rīks resursefektivitātes un apritīgas prakses jautājumos. Pakalpojums 2019. gadā tika pilnveidots, un tika izstrādāta jauna metodika ierakstu apstiprināšanai šajā datubāzē. Gatavojoties Vācijas prezidentūras rīkotajai konferencei par sociālo ekonomiku, notika vairāki klimata mērķiem veltīti pasākumi. Konkrētāk, 2021. gada 25. februārī vairāk nekā 200 cilvēku piedalījās tiešsaistes pasākumā “Road to Mannheim”, kurā apsprieda, kā sociālo ekonomiku var izmantot, lai veicinātu zaļo pārkārtošanos. 6.Ieguldījums ilgtspējīgas attīstības mērķu īstenošanā Daudzi COSME pasākumi ir saistīti ar Ilgtspējīgas attīstības programmā 2030. gadam noteiktajiem ilgtspējīgas attīstības mērķiem (IAM). Tālāk ir sniegti daži piemēri. 8. IAM (pienācīgas kvalitātes nodarbinātība un ilgtspējīga ekonomikas izaugsme) Attiecīgie pasākumi ietver EYE apmaiņas programmu, EEN pakalpojumus MVU ilgtspējīgas izaugsmes atbalstam un pasākumus sociālās ekonomikas izveidei, piemēram, norādījumus un paraugpraksi, kas palīdzēs valsts politikas veidotājiem izstrādāt tiesisko regulējumu, kas veicinātu sociālo uzņēmumu uzplaukumu. 9. IAM (iekļaujoša un ilgtspējīga rūpniecība, inovācija un noturīga infrastruktūra) Iniciatīva Intelligent Cities Challenge nozīmīgi stiprina noturību, veicinot inovāciju vietēja mēroga saimnieciskajā darbībā un atbalstot vietējo zaļo kursu īstenošanu ar mērķi sekmēt zaļo pārkārtošanos rūpniecībā. Šī iniciatīva palīdz pilsētām saskaņot pasākumus visaptverošu uzņēmējdarbības modeļu, pārvaldības struktūru un tīklu ieviešanai. Tā veido ciešas partnerības ar vietējiem uzņēmumiem, MVU un organizācijām, parādot, ka sadarbība starp ieinteresētajām personām pilsētā ievērojami veicina pārkārtošanos uz apritīgiem uzņēmējdarbības modeļiem un ilgtspējīgu ekonomiku. Eiropas Biznesa atbalsta tīkls noteiktā mērā pievēršas daudziem IAM, bet 2019. un 2020. gadā uzmanības centrā joprojām bija atbalsta sniegšana MVU, tiem pārkārtojoties uz apritīgiem uzņēmējdarbības modeļiem un izmantojot zaļākas energoefektīvas tehnoloģijas. Tīkls 2019. gadā sāka veikt pirmos priekšdarbus, lai paplašinātu savu pakalpojumu klāstu, aptverot arī ilgtspēju. Programma COSME atbalsta arī projektus inovācijas paātrināšanai un izvēršanai, veidojot apritīgu un ilgtspējīgu modes nozari, kā arī projektus, kuri veicina tūrisma nozares MVU ilgtspējīgu attīstību un spējas (jo īpaši spēju pāriet uz ilgtspējīgākiem uzņēmējdarbības modeļiem). 11. IAM (ilgtspējīgas pilsētas un kopienas) Iniciatīva Intelligent Cities Challenge (ICC), kas ir sīkāk aprakstīta iepriekš, sekmē šā mērķa sasniegšanu, sniedzot atbalstu pilsētām, kuras cenšas panākt ilgtspējīgu attīstību, izmantojot modernas tehnoloģijas. Tā arī gatavo vietējo darbaspēku divējādajai — zaļajai un digitālajai — pārkārtošanai un nākotnes darbvietām, piešķirot īpašu tematisko prioritāti pārkvalifikācijai un profesionālajai pilnveidei. 12. IAM (ilgtspējīgi patēriņa paradumi un ražošanas modeļi) Šo IAM atbalsta arī citi COSME pasākumi, kas ietekmē klimatu (minēti ziņojuma 5. punktā), jo īpaši projekti ilgtspējības un apritīguma veicināšanai modes un tūrisma nozarē, pasākums “MVU par apritīgu plastmasu”, kura gaitā tika izstrādāta metodika dažādu plastmasas ražošanā izmantotu izejvielu (ievadresursu) vidiskās ietekmes salīdzināšanai (un veikta saistīta gadījumu analīze), pētījums par aprites ekonomikas principiem ēku projektēšanā un Eiropas Resursefektivitātes zināšanu centra projekts, kura laikā cita starpā tika izstrādāts rīks par uzņēmējdarbības modeļiem, kurus varētu īstenot rūpniecības uzņēmumu kopas, lai atbalstītu industriālo simbiozi . Pasākumi, kas attiecas uz ilgtspējības mērķu plašāku kopumu, kurā ietilpst arī sociālā dimensija Sociālā dimensija ir ietverta vairākās COSME darbībās un projektos, jo īpaši pasākumos sociālās ekonomikas izveidei (sk. 8. IAM iepriekš), pasākumos, kas ir vērsti uz noteiktām uzņēmēju grupām (“Erasmus jaunajiem uzņēmējiem”), un sievietēm uzņēmējām paredzētās darbībās. Citos COSME projektos un darbībās sociālā dimensija ir ietverta plašākā mērķu kopumā, kas paredz veicināt ilgtspēju un konkurētspēju (labi piemēri ir EEN ilgtspējas konsultantu pakalpojumi, noteikti projekti tūrisma un tekstilrūpniecības jomā un iniciatīvas Intelligent Cities Challenge pasākums Tech4Good Marketplace ).

7.Dzimumu līdztiesība Lai gan COSME regulā nav ietverti konkrēti uzdevumi vai mērķi saistībā ar dzimumu, šīs programmas atbalstītajos pasākumos tiek ievēroti dzimumu līdztiesības principi un ņemta vērā dzimuma dimensija. 46 % EEN konsorciju par koordinatoriem strādā sievietes. EEN ir arī īpaša grupa, kas atbalsta sievietes uzņēmējas un sniedz konkrēti to vajadzībām piemērotus partnerības un konsultāciju pakalpojumus. Apmēram 50 % jauno uzņēmēju, kuri 2020. gadā piedalījās programmas “Erasmus jaunajiem uzņēmējiem” organizētajos pieredzes apmaiņas projektos, bija sievietes, bet koordinatoru vidū bija 75,5 % sieviešu (71 no 94 koordinatoriem). COSME LGF dzimuma dimensija tika izsekota analīzē, ko EIF veica 2018. gadā. Tā apstiprināja, ka gandrīz 40 % no MVU, kuri saņēma parāda finansējumu, pateicoties LGF, izpilddirektora, ģenerāldirektora vai uzņēmuma direktora amatā bija sievietes. Programma COSME pavēra iespējas arī uzņēmumiem, kas darbojas jomās, kurām ir raksturīgs augsts sieviešu uzņēmēju īpatsvars, piemēram, mode vai sociālā ekonomika. Piemēram, pasākumā “Inovācijas paātrināšana un izvēršana apritīgai modes nozarei” 60 no 83 partnerībām, kuras saņem finansējumu no trešām personām, jeb 72 % gadījumu koordinē sieviete uzņēmēja. 8.Secinājumi Pilnīgi tika piešķirti 96 % no programmas darbības budžeta, atbalstot piekļuvi finansējumam, piekļuvi tirgiem, uzņēmējdarbībai labvēlīgu vidi, konkurētspēju un uzņēmējdarbību. Pārraudzība nodrošināja, ka budžets tika pārdalīts vissekmīgākajām un pieprasītākajām darbībām (piemēram, rezerves saraksta projektiem) un jo īpaši COSME LGF. 2019. gada darba programmas izpildē tika gūti panākumi, īstenojot vienu no galvenajiem programmas starpposma izvērtējumā minētajiem ieteikumiem, proti, pievērst vairāk uzmanības vērienīgākiem, stratēģiskiem pasākumiem, vienlaikus daļēji saglabājot elastīgumu jaunu ideju izmēģināšanai. COSME 2019. gada budžetā 75 % no saistībām veidoja pamatiniciatīvas, piemēram, Eiropas Biznesa atbalsta tīkls, programma “Erasmus jaunajiem uzņēmējiem” un finanšu instrumenti. Gan pamatiniciatīvās, gan mazāka mēroga pasākumos tika nodrošināts vajadzīgais elastīgums jauno problēmu, jo īpaši Covid-19 krīzes, risināšanai. Daudzi no mazāka mēroga pasākumiem arī sniedza nozīmīgu ieguldījumu jaunu politikas un uzņēmējdarbības problēmu risināšanā. Piekļuve finansējumam bija viens no galvenajiem uzdevumiem, un tā īstenošanai tika veltīti 66 % no izpildītā budžeta. COSME aizdevumu garantiju instruments (LGF) 2019. gadā ļāva finanšu starpniekiem turpināt sniegt finansiālu atbalstu MVU, kurus uzskata par riskantākiem un kuriem tāpēc bija grūtāk saņemt parāda finansējumu. Kopumā ir paredzēts, ka COSME LGF visā programmas darbības laikā nodrošinās vairāk nekā 65 miljardus EUR finansējuma vismaz 1 000 000 MVU, ieguldījumu apjomam pārsniedzot 81 miljardu EUR. Tas parāda, ka COSME LGF ir būtiska ietekme uz reālo ekonomiku ES dalībvalstīs un trešās valstīs, kuras piedalās COSME programmā. 2019. gadā gandrīz visi fondi, kuros ir ieguldījis COSME kapitāla instruments izaugsmei (EFG), bija ieguldīšanas posmā (t. i., izvērtēja MVU, kuros potenciāli varētu ieguldīt). Rādītāji par ieguldījumiem MVU izaugsmes un darbības paplašināšanas posmā atbilst virzībai uz sākotnējo ilgtermiņa mērķu sasniegšanu. Mērķu sasniegšanā tika ņemtas vērā tieši šā finanšu instrumenta īstenošanai raksturīgās problēmas (prioritātes piešķiršana darbībām trešās valstīs, kuras piedalās programmā COSME, šajās valstīs ir mazāks pieprasījums pēc ieguldījumiem, kā arī laiks, kas nepieciešams nolīgumu parakstīšanai ar fondiem, jo vispirms ir jāpabeidz sarežģīta padziļinātā izpēte un finansējuma nodrošināšanas procesi). Pakalpojumi, ko EEN sniedza 2020. gadā (līdzfinansēti no 2019. gada budžeta), atbalstīja 231 774 MVU, sniedzot tiem konsultācijas, informāciju un partnerības pakalpojumus, un tīkla digitālo pakalpojumu piedāvājums sasniedza 14,1 miljonu MVU. EEN darbības izvēršanas pakalpojumi kļuva par pamatpakalpojumu, un tīkla konsultanti sāka izmēģinājuma kārtā piedāvāt arī ilgtspējas pakalpojumus. Covid-19 krīzes laikā EEN sniedza MVU vērtīgu atbalstu. Pasākumā inovatīvu uzņēmējdarbības ideju ieviešanas paātrināšanai un izvēršanai nolūkā veicināt ilgtspējīgu un apritīgu modi tika sniegts atbalsts, lai paātrināti īstenotu 120 daudzsološu uzņēmējdarbības ideju, kuras var sekmēt modes nozares pārkārtošanos uz zaļiem un ilgtspējīgiem uzņēmējdarbības modeļiem. Projekti tūrisma nozares MVU ilgtspējas uzlabošanai palīdz uzņēmumiem, kuri darbojas šajā nozarē, stiprināt spējas un prasmes apgūt un piemērot ilgtspējas risinājumus, izmantojot pārrobežu un starpnozaru sadarbību. Tiek īstenoti seši projekti, kuros piedalās 55 atbalsta saņēmēji 21 valstī. Virkni projektu un pasākumu, jo īpaši tādu, kas bija saistīti ar ceļošanu, klātienes pasākumiem vai citu saskarsmi klātienē, ietekmēja Covid-19 krīze. Spilgti piemēri ir ES MVU centrs Ķīnā, programma “Erasmus jaunajiem uzņēmējiem” un pasākums Clusters Go International. Atbilstošos gadījumos koordinatoriem tika piešķirts projektu īstenošanas termiņa pagarinājums un atļauts pielāgot darbības, ņemot vērā krīzes apstākļus. Patlaban viņi intensīvi strādā, lai nodrošinātu mērķrādītāju izpildi. Piemēram, Clusters Go International projekti turpina stratēģisko starptautisko sadarbību, palīdzot Eiropas uzņēmumiem iesaistīties starptautiskās vērtības ķēdēs. Ar Covid-19 saistītās problēmas ietekmēja arī programmas “Erasmus jaunajiem uzņēmējiem” projektus, ko sāka īstenot 2019. un 2020. gadā saskaņā ar 2019. gada darba programmu, un 2020. gadā īstenoto pieredzes apmaiņas projektu skaits bija mazāks nekā 2019. gadā. Tas bija gaidāms, jo ceļošana un personiska saskarsme ir šā pasākuma būtiska sastāvdaļa. Līgumi tika pagarināti, un pasākumus pielāgoja, ņemot vērā krīzi. Pašlaik projekti tiek sekmīgi īstenoti, nodrošinot virzību uz galīgo mērķrādītāju sasniegšanu. Tika optimizēta saikne ar citām ES programmām un fondiem. Piemēram, pateicoties sadarbībai ar Eiropas Stratēģisko investīciju fondu, tika ievērojami palielināts COSME LGF pieejamais budžets. Lai palīdzētu MVU saņemt ESI fondu atbalstu darbībām, kas ir saistītas ar aizsardzību un divējāda lietojuma precēm, tika sagatavoti īpaši pielāgoti norādījumi un secinājumi. EEN darbību īstenošanā COSME sadarbojās ar virkni ES programmu. Programmā COSME īstenojamo pasākumu rūpīga pārraudzība turpināsies, jo īpaši attiecībā uz pasākumiem, kurus Covid-19 krīze skāra smagāk. Šīs programmas regulāra pārraudzība ir palīdzējusi konstatēt un risināt arī citas problēmas. Kārtējās pārraudzības gaitā iegūtie dati liecina, ka GROW ĢD personālam būtu jāpievērš vairāk uzmanības to summu pārdalei, kuras netika izmantotas paša ģenerāldirektorāta pārvaldītajiem pasākumiem . Tas tiks minēts jaunajos pārraudzības norādījumos, kas patlaban tiek sagatavoti. Pārraugot pētījumu par Eiropas pārtikas cenrāža izstrādi, tika konstatētas izpildes nepilnības un tika samazināta cena, kas līgumslēdzējai iestādei jāsamaksā par šā uzdevuma izpildi.